**Údajná arizácia Baldovských kúpeľov**

**Mons. prof. František Dlugoš, PhD., cirkevný historik**

Na zasadnutí Štátnej rady 3. februára 1943 prednosta 14. oddelenia Ministerstva vnútra Dr. A. Vašek predložil správu o situácii Židov na Slovensku. Spomínal aj pomery v troch židovských pracovných táboroch na Slovensku. Správa bola voči Židom štylizovaná vcelku pozitívne, preto spišský diecézny biskup Vojtaššák navrhol jej publikovanie. Zároveň však pripomenul, že v Spišskom Podhradí žije Žid, maďarský boľševik, komunista a nečestný človek. Naň by nebolo treba brať ohľad. „Ľudia sa rozhorčujú, že vraj všetkých Židov pobrali, len vraj táto pliaga je tu,“ poznamenal spišský diecézny biskup. Išlo o Alexandra Lörinca. Dr. Vašek sľúbil, že záležitosť ihneď vybaví. J. Vojtaššák bol po vojne obvinený, že svojím výrokom inicioval deportáciu A. Lörinca do koncentračného tábora; dokonca mal niesť najväčšiu vinu na Lörincovej smrti a jeho rodiny.

Skutočnosť však bola iná. A. Lörinc, pokrstený aj s Vojtaššákovým súhlasom, si s rodinou vybavil výnimku, vďaka ktorej nielenže mohol ostať v Spišskom Podhradí, ale ostal mu aj jeho podnik – sódovkáreň. Do koncentračného tábora bola odvlečená jeho dcéra, už v prvom transporte 25. marca 1942, ktorá v koncentráku zahynula. Lörinc s manželkou a synom boli od 1. februára 1943 v pracovnom tábore pre Židov v Novákoch. Keď ho J. Vojtaššák na zasadnutí Štátnej rady spomenul, bol už tri dni v tábore. Robil nakupovača a s autom chodil po celom Slovensku. Viackrát bol aj v Spišskom Podhradí. A. Lörinc udal 2. novembra 1943 na žandárskej stanici v Spišskom Podhradí Žida Diamanta. Tvrdil, že je zdravý a ukrýva sa v nemocnici Milosrdných bratov a povedal i to, že u ďalšieho Žida sa schádzajú viacerí židovskí mládenci, ktorí boli v tej istej nemocnici. Zatiaľ, čo možno pochybovať o tom, či Vojtaššák 3. februára 1943 vedel, čo sa s deportovanými Židmi deje (dozvedel sa to o mesiac neskôr), je nepochybné, že Lörinc o tom vedel. Možno ďakovať len solídnosti tamojších policajtov a akiste aj príhovoru Milosrdných bratov, že sa uvedeným Židom nič nestalo. Počas Slovenského národného povstania sa Lörinc pridal k povstalcom. V Banskej Bystrici ho však spoznal Diamant a dal ho uväzniť. Až keď sa navzájom pokonali, bol prepustený.

Po vojne sa A. Lörinc vrátil do Spišského Podhradia a opäť udával mnohých ľudí. Pri jednom procese, kde mal vypovedať ako svedok, vyšlo najavo, že spomenutých Židov udal. Bol uväznený a bol postavený pred retribučný ľudový súd, zriadený na súdenie nacistov. Senát Lörinca oslobodil, akiste s ohľadom na jeho dcéru, ktorá bola zavraždená v koncentračnom tábore. Avšak spomínané udanie bolo písomne doložené a ani Lörinc svoju udavačskú aktivitu nepopieral.

Alexander Lörinc zomrel prirodzenou smrťou v roku 1976 v Spišskom Podhradí a po občianskych pohrebných obradoch ho pochovali na miestnom cintoríne.

**Údajná arizácia Baldovských kúpeľov**

Rovnako je nepravdivé tvrdenie, že biskup Vojaššák arizoval židovský majetok, konkrétne Baldovské kúpele.

V skutočnosti nešlo o arizáciu. Židovský majiteľ si pri kúpe Baldovských kúpeľov od Spišskej banky v Levoči požičal značný obnos peňazí. Keď začalo prenasledovanie Židov, odišiel do Palestíny a banka uvalila na kúpele súdom nariadenú nútenú správu. V roku 1942 Spišské biskupstvo majetok odkúpilo od Spišskej banky v Levoči, uhradilo požičanú sumu, zaplatilo dane a investovalo do kúpeľov vyše 2 milióny korún. Keď sa majiteľ po vojne vrátil, začal sa reštitučný proces o vrátenie majetku, ale súd jeho nároky neuznal. V archíve Spišského biskupstva sa o tejto kauze nachádza obšírna dokumentácia. Ministerstvo vnútra v roku 1946 vydalo jednoznačné rozhodnutie, že biskup Vojtaššák nearizoval za Slovenského štátu žiaden židovský majetok, ale vydražil na verejnej dražbe v Spišskom Podhradí u okresného súdu Baldovské kúpele, na ktorých bola dlžoba 400.000 Kčs.

V uplynulých dňoch vyšla publikácia slovenských historikov Kamenca a Hlavinku, v ktorej autori obviňujú biskupa Jána Vojtaššáka zo ziskuchtivosti pri kúpe Baldovských kúpeľov. J. Vojtaššák však vonkoncom nevyčkával na obdobie arizácie, ale o kúpu týchto kúpeľov na Sivej Brade prejavil záujem oveľa skôr. Vojnové udalosti a všeobecný chaos v hospodárstve mu ale neumožnili túto obchodnú transakciu uskutočniť. Pokiaľ ide o zjednávanie ceny za kúpele, biskup J. Vojtaššák nevystupoval ako súkromná osoba, ale zastupoval diecézu. Už predtým investoval do tohto objektu 2 milióny korún. Vzhľadom na všeobecný nedostatok financií sa musel správať ako zodpovedný hospodár a nemohol preto súhlasiť s premrštenou cenou, ktorú by mal za kúpele z diecéznych prostriedkov zaplatiť.

Spišský diecézny biskup v žiadnom prípade nekupoval kradnutý, resp. arizovaný majetok – Baldovské kúpele. Na túto nehnuteľnosť si už predtým uplatnila záložné právo levočská banka a J. Vojtaššák kupoval majetok od nej, a nie v priamej arizácii. Biskup musel postupovať podľa vtedajších zákonov.

Nemožno teda hovoriť o dákom špekulantstve spišského biskupa, ktorý chcel z kúpeľov v Baldovciach postupne zriadiť rehabilitačno-liečebné centrum pre kňazov a bohoslovcov.

Biskup J. Vojtaššák už koncom roku 1940 zakázal svojim kňazom politickú činnosť i arizovanie. Keď Viktor Trstenský, farár v Dolnom Kubíne a jeden z najlepších priateľov a spolupracovníkov spišského biskupa, arizoval budovu, Ján Vojtaššák mu nekompromisne nariadil s okamžitou platnosťou majetok vrátiť. Ťažko možno uveriť, že by sám porušoval vlastné nariadenia, na ktorých jednoznačne trval.

*Titulok NIFMV*

Článok je úryvkom zo STANOVISKA KU KOMENTÁRU MICHALA HVORECKÉHO

(článok v SME, 29.8.2014).

Úplné znenie stanoviska je tu:

http://dieceza.kapitula.sk/userfiles/file/STANOVISKO%20KU%20KOMENT%C3%81RU%20M\_%20HVORECK%C3%89HO.pdf